Martin Henriksen (DF), 2012-06-13:
I dag stemmer Venstre og Konservative for regeringens udlændingepolitik, og dermed bliver Venstre og Konservative til en del af problemet i stedet for en del af løsningen.
Det beklager jeg.
Jeg synes, at tingene så sandelig har udviklet sig siden folketingsvalget.
Venstre og Konservative startede med at stemme for dansk statsborgerskab til kriminelle udlændinge, og de har lige gjort det igen.
Dernæst stemte de imod at kriminalisere parallelle retssystemer og imod hårdere konsekvenser for forældre, der sender deres børn på genopdragelsesrejse, og i dag hjælpe de så Enhedslisten, Liberal Alliance og regeringen med at lempe udlændingepolitikken.
Dansk Folkeparti vil ikke lempe udlændingepolitikken, og vi vil ikke lade socialistisk propaganda diktere vores tilgang til de udfordringer, som samfundet står over for, for det er sagen simpelt hen for vigtig til.
I dag gælder der et enkelt og efter min opfattelse rimeligt regelsæt.
Beskeden til den forælder, der er rejst fra sit land og her til Danmark, og som ønsker at hente sit barn fra et tidligere ægteskab hertil, er følgende:
Du har naturligvis mulighed for at hente dit barn til Danmark, naturligvis, men det er dit ansvar, og jo hurtigere du gør det, jo nemmere er det, og du skal vide, at jo længere tid du venter, jo sværere bliver det.
Det mener jeg er afbalanceret.
Jeg forstår jo i øvrigt slet ikke, hvorfor nogen, der har fået børn, i det hele taget vil drømme om at vente mere end 2 år, eller for den sags skyld ½ år, med at hente sit barn til sit nye hjem.
De fleste gør det så hurtigt som muligt, og det mener jeg også godt vi kan tillade os at forvente.
Dansk Folkeparti har naturligvis stor forståelse og sympati for, at man som forælder gerne vil være sammen med sit barn.
Det er en hjertesag for ethvert menneske, der har fået børn, og derfor skal lovgivningen også give mulighed for, at man som udenlandsk forælder kan hente sit barn til Danmark, men vi ved, at jo længere tid man venter med at hente et barn til Danmark fra en anden kultur, der adskiller sig meget fra den danske, desto sværere bliver det at integrere dette barn i det danske samfund.
Og derfor bør vi som samfund og Folketing understrege over for forældrene, at de har et ansvar for, hvorvidt deres børns integration skal lykkes.
Men det klare og tydelige forældreansvar, som er en del af den eksisterende lovgivning, udhules desværre med dette lovforslag.
Selv børn med indvandrerbaggrund, som er født og opvokset i Danmark, kan have svært ved at tilpasse sig det danske samfund.
Vi ved, at de har massive integrationsproblemer, sociale problemer og sprogproblemer i folkeskolen, og de halter bagefter hele vejen igennem uddannelsessystemet og ender i arbejdsløshed og nogle gange det, der er værre.
Nu lægger man op til, at børnene skal sidde i årevis et eller andet sted i verden, før de kommer til Danmark, og det kommer til at gå galt.
Det var faktisk også baggrunden for, at man i sin tid indførte det her regelsæt; det var netop for at undgå det.
En vedtagelse af lovforslaget vil skade integrationen og sende det signal, at forældre i årevis kan lade deres børn blive præget af værdier i hjemlandet, som er til skade for barnet, og som vil vanskeliggøre, at barnet bliver ordentligt tilpasset til det danske samfund.
Det kommer som en overraskelse, at Venstre og Konservative efter 10 år i regering stadig ikke har forstået, hvor vigtig udlændingepolitikken er.
Jeg synes, det er rystende.
Det siger noget om, at det bliver Dansk Folkepartis opgave at rette op på udlændingepolitikken, og det lader desværre til, at det bliver en ensom kamp.
Dansk Folkeparti stemmer imod lovforslaget.
Og her taler vi om nogle indvandrere, som har svært ved at tilpasse sig det danske samfund.
Det er dybt skadeligt for vores land, hvorfor jeg håber, at der inden for en overskuelig fremtid bliver mulighed for igen at stramme udlændingepolitikken.
Med denne lempelse sender regeringen sammen med sine støttepartier det signal, at det egentlig ikke er så vigtigt, om man kan ordentligt dansk, at det ikke betyder det store, om man er i beskæftigelse, og at det med medborgerskabet og det med at være aktiv i det danske samfund nu ikke er noget, der skal tillægges den samme vægt som før, når myndighederne vurderer ens ansøgning om permanent opholdstilladelse.
Der er tale om lempelse på lempelse.
Denne regering har trods valgløfterne om en stram udlændingepolitik ikke leveret andet end lempelser og atter lempelser; det er jo det, der her tæt på afslutningen af folketingssamlingen er realiteterne.
Og regeringen er åbenbart slet ikke færdig.
Jeg kan forstå, at der forhandles om lempelser i asylpolitikken, og at der jævnfør regeringsgrundlaget er lagt op til lempelser i forhold til indfødsretten.
Man må sige, at regeringen i den grad er i gang med at afsløre sig selv.
Men det er noget, der på et tidspunkt nok skal gå op for offentligheden, og så må vi håbe, at der i Folketinget er et flertal, der er parat til at rydde op.
For det bliver der i den grad behov for.